กรุงศรีฯผุดรูดปรื๊ดบนมือถือแท็บเล็ต
&#8220;กรุงศรีฯ&#8221; ส่งเทคโนโลยีชำระเงินผ่านบัตรเครดิตรูปแบบใหม่ เจาะตลาดธุรกิจขายตรง ร้านค้ารายย่อย
25 ก.ย. 2555

“กรุงศรีฯ” ส่งเทคโนโลยีชำระเงินผ่านบัตรเครดิตรูปแบบใหม่ เจาะตลาดธุรกิจขายตรง ร้านค้ารายย่อย
นายฟิลิป แทน ประธานเจ้าหน้าที่ด้านธุรกิจอิเล็กทรอนิกส์ ธนาคารกรุงศรีอยุธยา เปิดเผยว่า ในเร็วๆ นี้ธนาคารมีแผนจะกระจายเทคโนโลยีการชำระเงินรูปแบบใหม่ “กรุงศรี ควิกเพย์” ซึ่งเปิดโอกาสให้ร้านค้าขนาดกลางและขนาดย่อมสามารถรับชำระค่าสินค้าผ่านบัตรเครดิตบนสมาร์ตโฟนและแท็บเล็ตได้ทันทีเมื่อเชื่อมต่อกับฮาร์ดแวร์พิเศษ ไปยังกลุ่มธุรกิจที่มีบริการจัดส่ง ธุรกิจขายตรง และร้านค้ารายย่อย เพื่อกระตุ้นยอดการใช้จ่ายผ่านบัตรเครดิตของธนาคาร 
นายฟิลิป ชี้แจงว่า ฮาร์ดแวร์ใหม่นี้จะทำหน้าที่เสมือนเครื่องอีดีซี แต่ใช้เชื่อมต่อกับสมาร์ตโฟนและแท็บแล็ตแทน ทำให้ผู้ขายสามารถขายสินค้าได้โดยไม่มีข้อจำกัดด้านสถานที่และเวลา 
นอกจากนี้ ยังมีต้นทุนต่อเครื่องเพียง 3,000 บาท ถูกกว่าเครื่องอีดีซีที่มีต้นทุนอยู่ที่ 1 หมื่นบาทต่อเครื่อง ทำให้เหมาะกับธุรกิจที่ต้องใช้ตัวแทนในการขาย ธุรกิจที่มีบริการจัดส่งและร้านค้ารายย่อย เช่น ในตลาดนัดจตุจักรและศูนย์การค้าแพลทินัม
ธนาคารกรุงศรีฯ ได้เริ่มนำร่องใช้เทคโนโลยีดังกล่าวกับบริษัท เอไอเอ ประเทศไทย ไปแล้วเป็นแห่งแรก เพื่อเพิ่มความคล่องตัวให้กับลูกค้าเอไอเอในการชำระเบี้ยประกันผ่านบัตรเครดิตกรุงศรีฯ กับตัวแทนจำหน่ายโดยตรง โดยระยะแรกทดลองใช้ผ่านตัวแทนประกัน 250 คน และมีแผนขยายเพิ่มเป็น 1 หมื่นคนให้ได้ภายในสิ้นปีนี้ โดยคาดว่าจะทำให้ยอดใช้จ่ายผ่านบัตรเครดิตกรุงศรีเอไอเอ เพิ่มขึ้นประมาณ 20% 
นายฐากร ปิยะพันธ์ กรรมการผู้จัดการ กรุงศรีคอนซูมเมอร์ กล่าวว่า ในอนาคตธนาคารจะนำเทคโนโลยีนี้ไปต่อยอดขยายสินเชื่อเอสเอ็มอีด้วยเพื่อเสนอวงเงินสินเชื่อให้กับผู้ประกอบการรายย่อยที่มีศักยภาพจะยกระดับเป็นเอสเอ็มอีได้